ตอนนี้เเม่กำลังจะผ่าตัดสมองค่ะ ทางรพ.เเจ้งว่ามีเลือดออกซิบๆในสมองเเละเเม่เป็นความดันสูง เเม่ไม่ได้ล้มหรืออะไรเลยค่ะ อาการปกติเเต่เเค่มีอาการปวดหัวอย่างเดียวร่างกายตอบสนองปกติ อยากทราบว่าเคสนี้อันตรายไหมคะ เเล้วผ่าตัดต้องผ่าตัดเเบบไหน ร่างกายจะกลับมาปกติไหมคะ
สวัสดีค่ะ การผ่าตัดสมองในที่นี้น่าจะมีข้อบ่งชี้คือเรื่องของเลือดออกในสมองภาวะเลือดออกในสมองเป็นภาวะที่มีเลือดออกภายในเนื้อสมองหรือส่วนเยื้อหุ้มสมอง ซึ่งอาจเกิดจากเส้นเลือดในสมองแตก หรือ ฉีกขาดจนทำให้มีเลือดไหลไปยังเนื้อเยื่อหรือเนื้อสมองบริเวณใกล้เคียง ทำให้เลือดที่ไหลไปนั้นกดทับเนื้อเยื่อและเกิดการจับตัวเป็นก้อนไปอุดตันหลอดเลือดและเนื้อเยื่อสมองส่วนต่างๆ จนทำให้การทำงานของสมองผิดปกติ เกิดได้ทั้งจากทั้งอุบัติเหตุหรือโรคประจำตัวเช่นความดันสูงมาเรื้อรังจนทำให้เส้นเลือดแตกหากเลือดออกมามากๆ จนมากดสมองหลายส่วนเป็นปริมาณที่ใหญ่ถึงขนาดหนึ่ง อาจจะมีข้อบ่งชี้ในการผ่าตัดเพื่อช่วยระบายเลือด ลดความดันในสมอง ลดความเสียหายที่อาจจะเกิดจากเลือดจำนวนมากไปกดในเนื้อสมองซึ่งแพทย์ผู้รักษาจะเป็นผู้ประเมินคนไข้ทั้งจากอาการ ตำแหน่งและปริมาณเลือดที่อยู่ในสมองค่ะ แนะนำการสอบถามกับแพทย์ผู้ดูแลโดยตรงถึงการผ่าตัด และพยากรณ์โรคหลังจากนี้ การผ่าตัดมีความเสี่ยง แต่กรณีนี้อาจจะมีความจำเป็นต้องทำและอาจมีประโยชน์มากกว่าความเสี่ยง หลังการผ่าตัด มักจะต้องใช้เวลาฟื้นฟูและทำกายภาพต่อเนื่อง